Kázsmárk

Kázsmárk község Észak-Magyarország régióban, Borsod-Abaúj-Zemplén vármegyében, a Szikszói járásban.

Fekvése 
Az Északi-középhegységben, a Cserehát keleti részén, a Vasonca-patak völgyében fekszik. A megyeszékhelytől, Miskolctól 30 kilométerre északkeletre található.

Megközelítése 
Közúton a 3-as főútról, Szikszó, majd Aszaló után kb. 5 kilométerrel balra letérve, a 2624-es úton érhető el. Abaújszántóval a 3703-as út köti össze.

A közúti közösségi közlekedés autóbuszos szolgáltatója e településen is a Volánbusz.

Vasútvonal nem érinti, a legközelebbi vasúti csatlakozási lehetőséget a  mintegy 4 kilométerre lévő Halmaj vasútállomása kínálja.

Története 
A települést 1332-ben említették először Casmar, Kasmar néven.

1332-ben a pápai tizedjegyzékben papját is említették, tehát ekkor már egyházas hely volt.
Papja ekkor 12 garas pápai tizedet fizetett. 1388-ban Alsó- és Felsőkázsmárk néven létezett.

A 17. században elnéptelenedett, majd újra benépesült. 1711-ben egy pestisjárvány miatt a falu népessége kihalt, 1726-ban telepítették be újra. A 20. század elején Alsó- és Felsőkázsmárk  Abaúj-Torna vármegye Szikszói járásához tartozott.

Az 1910-es népszámláláskor Alsókázsmárknak 269 magyar lakosa volt, melyből 110 római katolikus, 104 református, 27 evangélikus volt. Felsőkázsmárk 394 magyar lakosából 163 római katolikus, 30 görögkatolikus, 162 református volt. 1936-ban a két település, Alsó- és Felsőkázsmárk egyesült.

Közélete

Polgármesterei 

A településen 2018. december 16-án időközi polgármester-választást kellett tartani, mert a községet 28 éven keresztül vezető Bortnyik Béla októberben lemondott tisztségéről (és még az időközi választás előtt el is hunyt).

Népesség 
A település népességének változása:

2001-ben a település lakosságának 63%-a magyar, 37%-a cigány nemzetiségűnek vallotta magát.

A 2011-es népszámlálás során a lakosok 97,1%-a magyarnak, 43,9% cigánynak, 0,5% németnek, 0,6% ukránnak mondta magát (2,8% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 28,7%, református 20,8%, görögkatolikus 26,9%, evangélikus 0,2%, felekezeten kívüli 4,9% (18,5% nem válaszolt).

Vallás 
A 2001-es népszámlálás adatai alapján a település lakossága vallásilag igen megosztott. Római katolikusnak kb. 28,5%, reformátusnak kb. 22,5%, görögkatolikusnak kb. 10,5%, míg evangélikusnak kb. 0,5% vallotta magát. Nem tartozik semmilyen egyházhoz vagy felekezethez kb. 3,5%, és nem válaszolt, illetve ismeretlen kb. 34,5%.

Római katolikus egyház: az Egri főegyházmegye (érsekség) Abaúj-Zempléni Főesperességének Szikszó-Encsi Esperesi Kerületéhez tartozik. Nem rendelkezik önálló plébániával, a település a léhi plébánia filiája.

Református egyház: a Tiszáninneni Református Egyházkerület (püspökség) Abaúji Református Egyházmegyéjéhez (esperesség) tartozik, mint anyaegyházközség.

Görögkatolikus egyház: a Miskolci Egyházmegye Csereháti Esperesi Kerületéhez tartozik. Nem rendelkezik önálló parókiával. A település a csobádi görögkatolikus parókiához tartozik, mint filia. A Kázsmárkon található görögkatolikus kápolna titulusa: Szent Márk evangélista.

Evangélikus egyház: az Északi Evangélikus Egyházkerület (püspökség) Borsod-Hevesi Egyházmegyéjéhez (esperesség) tartozik. A település evangélikus vallású lakosai a Fancsal-Hernádvécsei Evangélikus Egyházközséghez tartoznak, mint szórvány.

Látnivalók 
 Péchy-kúria: Az alsó szint ajtajának kőkeretén található felirat alapján 1786-ban épült, s 1802-ben újra/átépített, klasszicizáló késő barokk stílusban.
 Református templom: A XIV. században épült, gótikus stílusban. 1667-ben és 1760-ban átépítették. Homlokzat előtti tornya 1873-ban készült.
 I-II. világháborús emlékmű.
 Görögkatolikus (Szent Márk evangélista-) kápolna.

Testvértelepülés 
  Szádudvarnok (Szlovákia)

Környező települések 
Aszaló (9 km), Csobád (7 km), Detek, Léh, Rásonysápberencs, a legközelebbi város: Szikszó (12 km).

Források 
 Györffy György: Abaújvármegye.

Jegyzetek

További információk 
 Kázsmárk térképe 

Borsod-Abaúj-Zemplén megye települései